রেলে মিলবে এবার থেকে আরও এক সুবিধা। যাত্রীরা এবার পাবেন স্যানিটারি ন্যাপকিন ও কন্ডোম। সম্প্রতি এই ঘোষণা করেছে রেলওয়ে বোর্ড। 
এক সর্বভারতীয় সংবাদমাধ্যমের প্রতিবেদন থেকে জানা গিয়েছে, টয়লেট ফেসিলিটি-র মধ্যেই রেলওয়ে স্টেশনের ভিতরে ও বাইরে পাওয়া যাবে স্যানিটারি ন্যাপকিন ও কন্ডোম। শুধু তাই নয়। রেলের নতুন টয়লেট পলিসি অনুযায়ী, স্টেশন এলাকায় পুরুষ, মহিলা ও প্রতিবন্ধীদের জন্য তৈরি হবে আলাদা আলাদা শৌচাগার। 

এই বিষয়ে অন্যান্য খবর

নতুন কর্মী নিয়োগের ঘোষণা রেলে! জেনে নিন আবেদন প্রক্রিয়া


স্টেশন চত্বরে যথাযথ ভাবে শৌচালয় না থাকার কারণে এলাকা নোংরা হয়। স্টেশনের ধারেকাছে বসতি এলাকায় যাঁরা থাকেন, তাঁরাও প্রায়ই রেল স্টেশনে এসে শৌচকর্ম করেন। যার ফলে এলাকা নোংরা হয় এবং রোগ ছড়ায়। এই বিষয়গুলি মাথায় রেখেই রেলের নতুন টয়লেট পলিসিতে এই পরিষেবা যুক্ত করা হয়েছে। 
পুরুষ, মহিলা ও প্রতিবন্ধীদের এই শৌচালয় ব্যবহার করার জন্য কোনও টাকা দিতে হবে না। তবে কিয়স্ক থেকে স্যানিটারি ন্যাপকিন ও কন্ডোম পাওয়া যাবে। 
প্রতিটি স্টেশনে এরকম দু’টি করে কিয়স্ক থাকবে— একটি স্টেশনের বাইরে আর অন্যটি স্টেশনের ভিতরে। রেলের যাত্রীরা ভিতরের কিয়স্ক থেকে কন্ডোম ও স্যানিটারি ন্যাপকিন নিতে পারবেন। আর বাইরের কিয়স্ক ব্যবহার করবেন স্টেশনের বাইরের লোকজন। 
দেশের মোট ৮ হাজার ৫০০টি স্টেশনে এই সুবিধা মিলবে বলে জানা গিয়েছে।